同諸友尋幽登飛來峰
作者：釋文珦
朝代：宋

paragraphs: 湖際山何限，飛來獨著名。
玲瓏疑鬼鑿，崷崒自天成。
猿去猶存洞，龍歸尚有泓。
樹因含玉潤，泉爲煉丹清。
桂子排空落，蓮花浥露擎。
鷲形傳佛國，靈應動神京。
翻譯賢人迹，稽留隠者情。
脩藤垂萬歲，孤石記三生。
夜講臺偏古，春風檜重榮。
賓王辭可訊，慧理塔難平。
客至心多戀，僧居慮自輕。
躋攀雖詰屈，臨眺獨高明。
觀闕雄三島，衣冠邁百城。
東南且行在，西北待經營。
溟漲無涯涘，江流但注傾。
一時歸眼界，終古播詩聲。